Ondersoek oor beleërde Poskantoor geëis | Maroela Media
Ondersoek oor beleërde Poskantoor geëis
Sassa-begunstigdes staan in 'n ry en wag vir hul betalings by 'n Poskantoor (Foto: Itumeleng English/African News Agency/ANA)
Die Demokratiese Alliansie het Woensdag gesê hy sal versoek dat 'n parlementêre ondersoek van stapel gestuur word oor die Suid-Afrikaanse Poskantoor.
Die nasionale tesourie het verlede maand aan lede van die parlement gesê die Poskantoor sal na verwagting hierdie finansiële jaar sowat R2,1 miljard se verliese ly en hy benodig duidelikheid oor sy mandaat van die regering om sy probleme op te los.
Ravesh Rajlal, die tesourie se hoofdirekteur vir oorsig oor staatsbeheerde entiteite, het gesê die Poskantoor, wat verlede jaar sowat R1 miljard se verliese gely het, sou na verwagting 'n verlies van R177 miljoen vir die huidige jaar aanteken voor die Covid-19-krisis die uitsig dramaties versleg het.
Cameron MacKenzie, DA-wetgewer en hoof van kommunikasie en digitale tegnologie, het Woensdag gesê die party besef die strategiese belang van die Poskantoor vir talle Suid-Afrikaners as hul enigste verbinding met die formele ekonomie, maar dit kan nie 'n onvolhoubare koste vir die belastingbetaler beteken nie.
"Die Poskantoor kan en moet aan sy kernmandaat voldoen: die aflewering van pakkies en pos – en tog verloor hy meer as 'n miljard rand per jaar," het hy gesê.
"'n Parlementêre ondersoek sal kwessies onthul en ontbloot deur huidige en vorige Poskantoor-hoofde te ondersoek. Dit sal uiteindelik die weg baan om die Poskantoor in die korrekte rigting te stuur en diegene, wat vir die huidige stand van sake verantwoordelik is, aanspreeklik hou."
Hy het gesê huidige planne en veldtogte om die krisis by die Poskantoor op te los het 'n lang visie, maar dit bevat geen detail nie en moontlike "strategiese vennootskappe" word in geheimenis gehul.
"Die regering se antwoord op die Poskantoor se probleme is om net nóg 'n strategiese omkeerstrategie ter tafel te lê in 'n poging om die entiteit lewensvatbaar en volhoubaar te maak. Maar die Poskantoor kan nie eers die basiese dinge regkry nie. Daar is 'n agterstand van 3 miljoen items en IT-stelsels soos om aanlyn internasionale pakkies op te spoor, is nog steeds nie in werking nie."
Volgens hom is dit ook duidelik dat die besluit, om die Poskantoor se filiaal, die PostBank, in 'n volledige transaksionele bank te verander, nie goed deurdink is voor dit in werking gestel is nie. "Toe die departement van kommunikasie byvoorbeeld besef dat die Poskantoor nie die beherende maatskappy vir die PostBank kan wees nie, is hy in die gesig gestaar deur die vooruitsig dat die Poskantoor-groep heeltemal bankrot kan speel omdat die Poskantoor se eie laste baie groter is as sy bates."
Covid-19-statistieke: Net minder as 2 000 nuwe gevalle
WVF wil Ters-bedrog met blitslyn takel
Gee poskantoor se werkers n verhoging. Dit is mos hoe vakbonde se kop werk. ANC besef lyk vir my tot nou toe nog nie dat hulle niks kan opbou nie.
Nóg 'n entiteit wat misluk het. Noem net één gebied waar die regering suksesvol was, behalwe om hul eie sakke te vul.
Spaar die geld na die ondersoek. Skryf n klomp snert in n veslag dan by "conclusion" skryf bee bemagtiging
He he he, soos SAL, stel sg sakeredders aan, betaal hulle miljoene, maak die plek toe en maak 'n nuwe melkkoei oop met vars spene … die SA ANC manier … he he he